b'\n_START_ARTICLE_\nMats Kissa\n_START_PARAGRAPH_\nMats Kissa (3. veebruar 1887 \xe2\x80\x93 24. veebruar 1956) oli eesti toorlinat\xc3\xb6\xc3\xb6stuse rajajaid._NEWLINE_Ta s\xc3\xbcndis endises Kaarli vallas Nahksepa talus talupidajate M\xc3\xa4rt ja Mari (Raekson) kaheksanda lapsena. Matsi \xc3\xb5de Reet iseloomustas oma venda kui v\xc3\xa4ga heas\xc3\xbcdamlikku ja toredat inimest, kel oli tihti suuri ideid, mille l\xc3\xa4biviimisega paraku kitsastes oludes tekkis vahetevahel raskusi._NEWLINE_Mats Kissa \xc3\xb5ppis Kaarli vallakoolis, K\xc3\xb5pu Kihelkonnakoolis ja Tartu Reaalkoolis, mille l\xc3\xb5petas 1906. aastal. 1906\xe2\x80\x931911 \xc3\xb5ppis ta Riia Pol\xc3\xbctehnikumis keemiat, mille l\xc3\xb5petas tehnoloogiainsenerina. Oma diplomit\xc3\xb6\xc3\xb6 kaitses ta teemal "Linaseemne- ja kookos\xc3\xb5livabrik". 1911\xe2\x80\x931912 oli ta pol\xc3\xbctehnikumis professor Blecheri juures assistendiks ning tegeles tema laboratooriumis linaleotamise k\xc3\xbcsimustega._NEWLINE_Riia Pol\xc3\xbctehnikumi direktor teatas Kissa t\xc3\xb6\xc3\xb6dest Venemaa keisririigi P\xc3\xb5llut\xc3\xb6\xc3\xb6ministeeriumile, mille j\xc3\xa4rel tehti Mats Kissale ettepanek 1912. aasta suvel v\xc3\xa4lismaale s\xc3\xb5ita ja seal linaleotuse ja linaharimise katseid teha. Katsete tegemise kohaks oli soojaveeleotusega \xc3\xbchistegevuslinavabrik Krima - Austria - B\xc3\xb6\xc3\xb6mimaal. Seal teostatud katsete p\xc3\xb5hjal koostas Mats Kissa aruande katsetulemuste kohta ja vastava tehase organiseerimise kava koos eelarvetega. Aruande esitamise j\xc3\xa4rel sai Kissa \xc3\xbclesandeks organiseerida esimene soojaveeleotamisega proovilinavabrik Venemaal._NEWLINE_Mats Kissa t\xc3\xb6\xc3\xb6tas pol\xc3\xbctehnikumis edasi, samal ajal tehes ettevalmistusi uue tehase rajamiseks. Ka Halliste P\xc3\xb5llumeeste Selts oli huvitatud uue tehnoloogiaga toorlinavabriku ideest ning seltsi toetusrahaga sai Mats Kissa minna tutvuma Ungari, Prantsusmaa, Venemaa, Saksa, Austria, Belgia ja Inglismaa t\xc3\xa4htsamate toorlinavabrikutega, p\xc3\xbc\xc3\xbcdes leida meie oludele sobivaimat linaleotusviisi._NEWLINE_1920. aastatel oli Mats Kissa Eesti kaupmeeste, t\xc3\xb6\xc3\xb6sturite, pankurite ja laevaomanike \xc3\xbchishuvide esindamiseks ja kaitseks loodud Eesti Kaubandus-T\xc3\xb6\xc3\xb6stuskoja liige, kuuludes 1925. aastal suurt\xc3\xb6\xc3\xb6stuse sektsiooni.\n_START_SECTION_\nKorporatsioon Vironia\n_START_PARAGRAPH_\nAlates 1906. aasta s\xc3\xbcgissemestrist oli Mats Kissa korporatsiooni Vironia liige. Korporatsiooni liikmena pidas ta organisatsioonis mitut ametit. 1908. aasta kevadel oli Mats Kissa Vironias tegev \xc3\xb6konoomina (magister bibendi), vastutades piisava s\xc3\xb6\xc3\xb6gi-joogi olemasolu eest korporatsiooni ruumides ja \xc3\xbcrituste ajal. 1909. aasta kevadel oli ta aga \xc3\xbcks abikirjatoimetajatest (subscriba).'